b'\n_START_ARTICLE_\nMathilda Fogman\n_START_PARAGRAPH_\nMathilda Fogman (1835\xe2\x80\x931921) oli suomalainen lestadiolainen k\xc3\xa4til\xc3\xb6. H\xc3\xa4n otti sukupuolelleen ep\xc3\xa4tavallisen johtavan aseman lestadiolaisliikkeess\xc3\xa4\xc2\xa0Ylitorniossa._NEWLINE_Mathilda Fogman ansaitsi nuorena elantonsa karjapiikana Ruskolan kyl\xc3\xa4ss\xc3\xa4. H\xc3\xa4net l\xc3\xa4hetettiin opiskelemaan k\xc3\xa4til\xc3\xb6ksi Tukholmaan, josta h\xc3\xa4n palasi harjoittamaan ammattiaan kotipit\xc3\xa4j\xc3\xa4\xc3\xa4ns\xc3\xa4. Jatkuvan opiskelun ansiosta h\xc3\xa4n sai ammattitaidolleen arvostusta. Sanonnan mukaan Ylitorniota hallitsivat rovasti Grape, maaviskaali Str\xc3\xb6m ja paarmuska Fogman._NEWLINE_Fogman vaikutti lestadiolaisessa her\xc3\xa4tysliikkeess\xc3\xa4. Her\xc3\xa4tysliike saapui Ylitornioon vuoden 1850 tiet\xc3\xa4mill\xc3\xa4. Mathilda Fogmanilla oli my\xc3\xb6s kiinte\xc3\xa4t siteet Lars Levi Laestadiuksen\xc2\xa0perheeseen. Pajalan pappilasta Ruotsissa tuli Leastadiuksen elinaikana lestadiolaisen kristillisyyden keskuspaikka._NEWLINE_Laestadiuksen kuoltua vuonna 1861 Mathilda Fogman teki tiivist\xc3\xa4 yhteisty\xc3\xb6t\xc3\xa4 h\xc3\xa4nen oppilaansa ja seuraajansa Juhani Raattamaan kanssa. T\xc3\xa4st\xc3\xa4 yhteydenpidosta on s\xc3\xa4ilynyt runsaasti kirjeenvaihtoa. Raattamaan n\xc3\xa4k\xc3\xb6kyky oli heikentynyt, joten Fogman hoiti 1870- ja 1880-luvulla paitsi Raattamaan my\xc3\xb6s muiden Lapin vanhinten kirjeenvaihtoa l\xc3\xa4hes koko her\xc3\xa4tysliikkeen levinneisyysalueella. Fogman tulkitsi Raattamaalle ruotsinkielisten lehtien kirjoittelua lestadiolaisuudesta ja huolehti ruotsinkielisen her\xc3\xa4tysalueen yhteydenpidosta._NEWLINE_Mathilda Fogman toimi Tornionjoen lestadiolaisseurakunnan vanhimpana. Kirjeenvaihtonsa ansiosta h\xc3\xa4n tunsi her\xc3\xa4tysliikkeen tilan Pohjoismaiden lis\xc3\xa4ksi my\xc3\xb6s Yhdysvalloissa. Yhteisty\xc3\xb6t\xc3\xa4 Raattamaan kanssa ei aina hyv\xc3\xa4ksytty. Monen mielest\xc3\xa4 naisen tuli vaieta seurakunnassa. Raattamaa l\xc3\xa4heisineen piti Fogmanin sukupuoleen perustuvaa arvostelua kuitenkin turhana eik\xc3\xa4 l\xc3\xb6yt\xc3\xa4nyt sille tukea\xc2\xa0Raamatusta. H\xc3\xa4nen mielest\xc3\xa4\xc3\xa4n valistuneet vaimot olivat p\xc3\xa4invastoin arvokkaita Jumalan valtakunnan ty\xc3\xb6ntekij\xc3\xb6it\xc3\xa4._NEWLINE_Fogman tunnetaan my\xc3\xb6s ristiriitojen sovittelijana. Kainuussa oli alkanut virit\xc3\xa4 valtionkirkkoa vastaan kapinoivaa kristillisyytt\xc3\xa4. Mathilda Fogman sai yhdess\xc3\xa4 Ruotsin Ylitornion kappalaisen P. O. Grapen kanssa rauhoitettua tilanteen pitk\xc3\xa4llisen kirjeenvaihdon avulla. Fogmanin aikana lestadiolainen liike alkoi hajaantua vanhoillislestadiolaisuuteen, esikoisuuteen ja uuteenher\xc3\xa4ykseen. Eriseuraisuutta ilmeni sek\xc3\xa4 Pohjoismaissa ett\xc3\xa4 Yhdysvalloissa. Raattamaa keskittyi mieluummin saarnatoimintaan eik\xc3\xa4 kyennyt n\xc3\xa4kem\xc3\xa4\xc3\xa4n ristiriitojen varsinaisia syit\xc3\xa4, joten niiden selvitt\xc3\xa4minen j\xc3\xa4i pitk\xc3\xa4lti Fogmanin vastuulle. Lestadiolaisuuden pysymist\xc3\xa4 yhten\xc3\xa4isen\xc3\xa4 liikkeen\xc3\xa4 Raattamaan aikana pidet\xc3\xa4\xc3\xa4n huomattavalta osin juuri Fogmanin ansiona._NEWLINE_Fogman siirtyi viett\xc3\xa4m\xc3\xa4\xc3\xa4n el\xc3\xa4kep\xc3\xa4ivi\xc3\xa4\xc3\xa4n Suomen puolelle Ylitorniolle yst\xc3\xa4v\xc3\xa4ns\xc3\xa4 ja apulaisensa Johanna Pietarin kanssa ja eli siell\xc3\xa4 kuolemaansa saakka.'